Author: Институт перевода Библии
Date: 2022-09-30T19:47:04.389389+00:00

КъэбарышӀур: Апостол Иудэ тхылъэу ытхыгъэр

КъэбарышӀур: Апостол Иудэ тхылъэу ытхыгъэр

1. Апостол Иудэ тхылъэу ытхыгъэр

Апостол Иудэ тхылъэу ытхыгъэр

Апостол Иудэ тхылъэу ытхыгъэр

1. 1

АПЭРЭШЪХЬ

АПОСТОЛ ИУДЭ ТХЫЛЪЭУ ЫТХЫГЪЭР

ШӀуфэс

1^1Сэ сы Иуд, Исус Христос сыфэлажьэ, Якъуби[*] сырыш. Шъо, Тхьэу Ты лъапӀэм ибынхэм ащыщ хъунхэу къызэджагъэхэу, зыгу ыгъэкъабзэхэу, Исус Христос къыухъумэхэрэм, мы тхылъыр къышъуфэсэтхы+.

2Тхьэм гукӀэгъушхо къышъуферэшӀ зэпыт, гупсэфышхуи шӀулъэгъушхуи къышъуерэт зэпыт+.

Дин гъэсэкӀо нэпцӀхэр

(2 Пет. 2:1-17)

3СилъапӀэхэр, шъори тэри тымыкӀодэу Тхьэм тыкъызэригъэнэжьыгъэм ехьылӀагъэу къышъуфэстхыным лъэшэу сыфэягъ. Ау етӀанэ шӀошъхъуныгъэу Тхьэм ицӀыф лъапӀэхэм аӀэ зэ къырилъхьагъэм пытэу шъутетынэу сышъолъэӀуным пае, къышъуфэстхын фаеу слъытагъэ+. 4Сыда пӀомэ, цӀыф заулэмэ шъумышӀахэу зыкъышъухагъэкӀокӀагъ. Тхьэм ахэр зэригъэмысэщтхэр игущыӀэ тхыгъэхэм бэшӀагъэу арыт. Тхьэм шӀолӀыкӀ фыряӀэп ахэмэ. Ти Тхьэ ынэшӀу цӀыфхэм къызэращифэрэм икъэбар мыхъо-мышӀэ псэукӀэм зыратынэу ушъхьагъу ашӀы. Типащэу ыкӀи ти Зиусхьан закъоу Исус Христосыр адэрэп+.

5Мыр шъушӀэ пэтми, шъугу къэзгъэкӀыжьынэу сыфай: Зиусхьаным ежь илъэпкъ Мысыр хэгъэгум къырищыжьи, мыкӀодэу къыгъэнэжьыгъэ пэтми, шӀошъхъуныгъэ зимыӀэхэр ащ нэужым ыгъэкӀодыгъэх[*]+. 6МэлэӀичхэу тетыгъоу яӀэр къэзгъэнагъэхэу Тхьэм къафигъэнэфэгъэ чӀыпӀэм икӀыгъэхэр, Тхьэм цӀыфхэм хьыкум зыщатыришӀыхьащт мэфэшхом нэсыфэ, егъашӀэм мыкӀодыжьын Ӏэхъу-лъэхъухэр ателъхэу шӀункӀым хегъэтых+. 7Ащ фэдэу къалэхэу Содомрэ Ӏаморрэрэ[*] яцӀыфхэмрэ а къалэхэм яӀэгъо-благъохэм арыт къалэхэм яцӀыфхэмрэ зинэри, цӀыфмэ амышӀэпхъэ емыкӀу Ӏофхэри ашӀэщтыгъэх. Ныбжьи мыухыжьын машӀом икъинышхо Тхьэм ахэмэ аригъэщэчэу, ахэмэ ягъогу тырымыкӀоным пае, ахэр шапхъэ къытфишӀыгъ+.

8Ащ фэдэу мы цӀыфхэм пкӀыхьапӀэхэу алъэгъухэрэм апае, апкъыхэр аушӀоих; тетыгъо зиӀэхэр адэхэрэп, уашъом щытхъушхо щызиӀэхэми яхъоных+. 9Апэрэ мэлэӀичэу Михаилымрэ шэйтанымрэ пегъымбар Мусэ ихьадэ зэтырахы зэхъум, Михаил хъонэн гущыӀэкӀэ шэйтаныр ыгъэмысэнэу тегушхуагъэп, «Зиусхьаным къыпферэмыд!» риӀуагъ ныӀэп+. 10А цӀыфхэр зэхамышӀыкӀырэ Ӏофхэми яхъоных; ау акъыл зимыӀэ хьэкӀэ-къуакӀэхэм ящытыкӀэ-псэукӀэ игъогукӀэ Ӏофхэр зэрэзэхашӀыкӀхэрэм фэдэу, а цӀыфхэм Ӏофхэу зэхашӀыкӀхэрэр ары зыгъэунэхъухэрэр+.

11Ахэр гъогу мыгъо теуцуагъэх, сыда пӀомэ, ахэр Каин[*] игъогу техьагъэх, БалаӀами[*] зэрэзекӀуагъэм фэдэу, ахэми ахъщэм пае бзэджагъэ ашӀэ, Корах[*] фэдэу якъаигъагъэ теунахъох+.

12Ащ фэдэ цӀыфхэр гухэхъо Ӏанэ къыжъудыпэсхэмэ, шъоркӀэ укӀытагъо мэхъу. Сыда пӀомэ, загъэшхэкӀышъурэп, укӀытэ яӀэпышъ ары. Ахэр жьыбгъэм зэрифэхэу, ощх къызхэмыкӀырэ ошъуапщэхэм афэдэх. Бжыхьэми зи къызпымыкӀагъэу, зылъапсэ чӀатхъыжьыгъэхэу, тӀо лӀэгъэ чъыгхэр ары зыфэдэхэр+. 13Хыорышхохэу зишӀой дэзыдзыехэрэм афэдэх, жъогъо гъощагъэхэу, шӀункӀым икуупӀэ егъашӀэм хэтынхэу Тхьэм зыфигъэнэфагъэхэм афэдэх.

14Адэм къытекӀыгъэ цӀыфхэм ащыщэу Хьанэхъуэу яхэнэрэм ыгу Тхьэм ежь игущыӀэхэу къырилъхьагъэхэр къыӀохэзэ, а цӀыфхэм яхьылӀагъэу мыщ фэдэу къыӀуагъ: «ШъукъэдаӀу, пчъагъэ зимыӀэ мэлэӀич лъапӀэхэр игъусэхэу Зиусхьаныр къэкӀощт+. 15КъызфэкӀощтыр цӀыф пстэуми хьыкум атыришӀыхьанэу ары, ахэмэ ащыщхэу Тхьэм шӀолӀыкӀ фызимыӀэ пстэуми ямысэгъэ пстэури аригъэлъэгъунэуи ары. Тхьэм шӀолӀыкӀ фырямыӀэу, бзэджагъэ Ӏофхэу ашӀэгъэ пстэумэ апаий, гущыӀэ пхъашэхэу Зиусхьаным ехьылӀагъэу аӀогъэ пстэуми апаий мысэ зэрэхъугъэхэр а псэкӀодышӀэ цӀыфхэу Тхьэм шӀолӀыкӀ фызимыӀэхэм аригъэлъэгъущт». 16Ахэр зыкӀи мыразэхэу мэтхьаусыхэ зэпытых. Яхъопсэ Ӏаехэм къыращэкӀхэу мэзекӀох. Ажэхэм гущыӀэ пэгагъэхэм анэмыкӀ къадэкӀырэп. ЦӀыфхэм яшӀуагъэ ежьхэм къызэрагъэкӀыным пае, ащэтхъух+.

Теубытагъэ зижъугъаӀ

17Ау шъо, силъапӀэхэр, ти Зиусхьан Исус Христос иапостолхэм[*] Ӏофхэу къэхъунхэу къаӀощтыгъэхэр шъугу къэжъугъэкӀыжьых+. 18КъышъуаӀощтыгъэр мыры: «Мы дунаим иаужыпкъэрэ уахътэ кӀэнэкӀалъэ зышӀыхэрэ цӀыфхэу зихъопсэ Ӏае мыкъабзэхэм къыращэкӀхэу зекӀохэрэр къэлъэгъощтых». 19Ащ фэдэ цӀыфхэр ары шъузэгурызымыгъаӀохэрэр. Ахэмэ ящытыкӀэ-псэукӀэ къырищэкӀхэрэм фэдэу мэзекӀох, Тхьэм ы Псэ ЛъапӀи агухэм арылъэп+.

20Ау шъо, силъапӀэхэр, гурэ псэрэкӀэ нахь лъэкӀ зыфэжъугъотыжьэу, шъуишӀошъхъуныгъэ лъэпӀэ дэдэм ишъыпкъагъэ шъузэрэтетыщтым ыуж шъуит. Тхьэм ы Псэ ЛъапӀэ илъэкӀыкӀи Тхьэм шъуелъэӀу+.

21Ти Зиусхьанэу Исус Христос гукӀэгъу къышъуфишӀынышъ, мыкӀодыжьын щыӀэныгъэ къызэрэшъуитыщтым шъупаплъэзэ, Тхьэм ишӀулъэгъуныгъэ зыхэшъумыгъэн+.

22ТишӀошъхъуныгъэ ехъырэхъышэхэрэм гукӀэгъу афэшъушӀ. 23НэмыкӀхэри машӀом къыхэшъущыжьхи, [*] мыкӀодхэу къэжъугъэнэжьых. ЕтӀанэ нэмыкӀ цӀыфхэми гукӀэгъу афэшъушӀ[*], щынэкӀэ, ары пакӀошъ, апкъымэ агъэушӀоигъэ щыгъынхэми защышъудзыезэ+.

Тхьэм щытхъу фэтэжъугъэшӀ

24Ежь игъогу шъутекӀыным Тхьэм шъущиухъумэн ылъэкӀыщт, лажьи шъуимыӀэу, гушӀогъошхуи шъухэлъэу, щытхъушхо ЗиӀэм ыпашъхьэ шъуригъэуцон ылъэкӀыщт+. 25Тхьэ закъоу тымыкӀодэу, Исус Христос тыкъезгъэгъэнэжьыгъэм щытхъушхори, иныгъэри, лъэкӀышхори, тетыгъошхори иех, лъэхъан пстэумэ апэуи, джыри, егъашӀэми. Амин.

* 1:1 Якъубэ – Ерусалим щыӀэ чылыс зэӀукӀэм итхьэматэхэм ащыщыгъэр арыщтын. Еплъ Апостол. 15:13; Гал. 1:19.

* 1:5 Мысыр хэгъэгум къырищыжьи,… ыгъэкӀодыгъэх – еплъ Пегъымбар Мусэ ятӀонэрэ тхылъэу ытхыгъэм 12:51; яплӀэнэрэ тхылъэу ытхыгъэм 14:26-38.

* 1:7 къалэхэу Содомрэ Ӏаморрэрэ – еплъ Пегъымбар Мусэ апэрэ тхылъэу ытхыгъэм (УблапӀэм) 19:1-24.

* 1:11 Каин – еплъ Пегъымбар Мусэ апэрэ тхылъэу ытхыгъэм (УблапӀэм) 4:3-8.

* 1:11 БалаӀам – еплъ Пегъымбар Мусэ яплӀэнэрэ тхылъэу ытхыгъэм 22:1-35.

* 1:11 Корах – еплъ Пегъымбар Мусэ яплӀэнэрэ тхылъэу ытхыгъэм 16:1-35.

* 1:17 апостолхэр – ыпэ рапшӀэу апостолхэкӀэ зэджагъэхэр апэрэ нэбгырэ пшӀыкӀутӀоу Исус игъогу рыкӀохэрэр ары. ЕтӀанэ нэмыкӀрэ цӀыфхэу Паул фэдэу, Исус мы дунаим зытетым, игъогу рыкӀохэрэм ащымыщыгъэхэу, етӀанэ игъогу техьагъэхэми апостолхэкӀэ яджэхэу хъугъэ.

* 1:23 НэмыкӀхэри машӀом къыхэшъущыжьхи – шъуащыщхэу нэмыкӀхэри джэхьнэм машӀом хэфэщтхэр мыкӀодхэу къэжъугъэнэжьых.

* 1:23 нэмыкӀ цӀыфхэми щынэкӀэ гукӀэгъу афэшъушӀ – ахэмэ яшӀоигъэ шъухамыгъэфэным пае, шъузфэсакъыжь.

+ 1:1 Апостол. 12:17, Якъуб 1:1, Маттэ 13:55
+ 1:2 Дан 3:31, 1 Пет. 1:2, 2 Пет. 1:2
+ 1:3 1 Тим. 6:12, 2 Тим. 4:7
+ 1:4 2 Пет. 2:1
+ 1:5 2 Пет. 1:12, Евр. 3:17
+ 1:6 2 Пет. 2:4

+ 1:7 2 Пет. 2:6, УблапӀэ 18:20, УблапӀэ 19:24, Хэбзэ тхыжьыгъэр 29:23, Маттэ 25:41

+ 1:8 2 Пет. 2:10

+ 1:9 Дан 10:13, Дан 12:1, 1 Фесс. 4:16, Ӏоф. 12:7, Хэбзэ тхыжьыгъэр 34:6,

+ 1:10 2 Пет. 2:12

+ 1:11 УблапӀэ 4:3-8, 1 Иуан 3:12, Евр. 11:4, Хэбзэ тхыжьыгъэр 23:3-6, 2 Пет. 2:15,

+ 1:12 2 Пет. 2:17, Маттэ 15:13

+ 1:14 УблапӀэ 5:21-24, Хэбзэ тхыжьыгъэр 33:2, Дан 7:10, Апостол. 7:53, Гал. 3:19, 1 Фесс. 3:13, Евр. 12:22

+ 1:16 2 Пет. 2:10
+ 1:17 2 Пет. 3:2-3
+ 1:19 Рим. 8:9
+ 1:20 Ефес 6:18
+ 1:21 2 Пет. 3:12
+ 1:23 Ӏоф. 3:4

+ 1:24 Фил. 2:15, Кол. 1:22, 1 Пет. 4:11, Рим. 11:36, Ӏоф. 1:6, Ӏоф. 5:13

+ https://ibt.org.ru/ebook?id=ADG

Table of Contents

- КъэбарышӀур: Апостол Иудэ тхылъэу ытхыгъэр

- Апостол Иудэ тхылъэу ытхыгъэр

- АПЭРЭШЪХЬ